A Bizottság 2002/62/EK irányelve

(2002. július 9.)

az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló 76/769/EGK tanácsi irányelv I. mellékletének a műszaki fejlődéshez kilencedik alkalommal történő hozzáigazításáról (szerves ónvegyületek)

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2001/91/EK bizottsági irányelvvel [1] módosított, az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló, 1976. július 27-i 76/769/EGK tanácsi irányelvre [2] és különösen annak 2a. cikkére, amelyet a 89/678/EGK tanácsi irányelv [3] vezetett be,

mivel:

(1) A 76/769/EGK irányelv I. mellékletének a műszaki fejlődéshez ötödik alkalommal történő hozzáigazításáról szóló 1999/51/EK bizottsági irányelv [4] megtiltotta a szerves ónvegyületek használatát a 25 m-nél kisebb hajótestek és az elsősorban belvízi utakon használt, bármilyen hosszúságú hajók korhadásgátló kezelésében. Ez az irányelv előírja a szerves ónvegyületek korhadásgátló termékekben történő alkalmazására vonatkozó rendelkezések felülvizsgálatát, teljes mértékben figyelembe véve a Nemzetközi Tengerészeti Szervezetben (IMO) végbemenő fejlődést és különösen annak Tengerikörnyezet-védelmi Bizottsága azon előterjesztését, amely szerint 2003. január 1-jéig világszerte be kell tiltani az olyan szerves ónvegyületek hajókon való alkalmazását, amelyek korhadásgátló termékekben biocidként hatnak.

(2) Tudományos vizsgálatok igazolták, hogy a hajókon alkalmazott egyes korhadásgátló termékek nagy kockázatot jelentenek a vízi környezetre. Az IMO káros korhadásgátló rendszerekről szóló nemzetközi egyezménye, amelyet a 2001 októberében tartott IMO Diplomáciai Konferencián fogadtak el, 2003. január 1-jétől tilalmat rendel el a korhadásgátló termékekben biocidként ható szerves ónvegyületek hajókon való alkalmazására és újraalkalmazására vonatkozóan.

(3) A szerves ónvegyületek alkalmazására és újraalkalmazására vonatkozó tilalom közvetlenül kihat a szerves ónvegyületek belső piacára, így közelíteni kell a tagállamok idevonatkozó jogszabályait, és módosítani kell a 76/769/EGK irányelv I. mellékletét, és különösen az 1999/51/EK irányelvet.

(4) Egy későbbi európai parlamenti és tanácsi rendelet megállapítja majd a szerves ónvegyületekkel kezelt hajókra vonatkozó intézkedéseket.

(5) A 94/25/EK európai parlamenti és tanácsi irányelv [5] a kedvtelési célú vízi járművekre vonatkozik, és ezekre a vízi járművekre is ugyanazok a korlátozások lesznek majd érvényesek, mint minden más vízi járműre.

(6) Ez az irányelv nem sérti a 89/391/EGK tanácsi irányelvben [6] és az annak alapján elfogadott egyedi irányelvekben, különösen a legutóbb az 1999/38/EK irányelvvel [7] módosított 90/394/EGK tanácsi irányelvben [8] és a munkájuk során vegyi anyagokkal kapcsolatos kockázatoknak kitett munkavállalók egészségének és biztonságának védelméről szóló 98/24/EK irányelvben [9] megállapított, a munkavállalók védelmére vonatkozó minimumkövetelményeket meghatározó közösségi jogszabályokat.

(7) Ez az irányelv nem érinti a legutóbb a 2002/17/EK irányelvvel [10] módosított, az élelmiszerekkel rendeltetésszerűen érintkezésbe kerülő műanyagokról és műanyag tárgyakról szóló, 1990. február 23-i 90/128/EGK irányelvben [11] foglalt, a szerves ónvegyületek élelmiszerekkel érintkezésbe lépő műanyagokban való alkalmazását szabályozó közösségi jogszabályokat.

(8) Az ezen irányelvben előírt intézkedések összhangban vannak a veszélyes anyagok és készítmények kereskedelme technikai akadályainak felszámolásáról szóló irányelveknek a műszaki fejlődéshez történő hozzáigazításával foglalkozó bizottság véleményével,

ELFOGADTA EZT AZ IRÁNYELVET:

1. cikk

A 76/769/EGK irányelv I. mellékletét ezen irányelv melléklete szerint hozzáigazítják a műszaki fejlődéshez.

2. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2002. október 31. előtt megfeleljenek. Erről haladéktalanul tájékoztatják a Bizottságot. Ezeket a rendelkezéseket 2003. január 1-jétől alkalmazzák.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

3. cikk

Ez az irányelv az Európai Közösségek Hivatalos Lapjában való kihirdetését követő 20. napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 2002. július 9-én.

a Bizottság részéről

Erkki Liikanen

a Bizottság tagja

[1] HL L 286., 2001.10.30., 27. o.

[2] HL L 262., 1976.9.27., 201. o.

[3] HL L 398., 1989.12.30., 24. o.

[4] HL L 142., 1999.6.5., 22. o.

[5] HL L 164., 1994.6.30., 15. o.

[6] HL L 183., 1989.6.29., 1. o.

[7] HL L 138., 1999.6.1., 66. o.

[8] HL L 196., 1990.7.26., 1. o.

[9] HL L 131., 1998.5.5., 11. o.

[10] HL L 58., 2002.2.28., 19. o.

[11] HL L 349., 1990.12.13., 26. o.

--------------------------------------------------

MELLÉKLET

A 76/769/EGK irányelv I. mellékletében a 21. pont helyébe a következő szöveg lép:

"Szerves ónvegyületek | 1.Nem hozhatók forgalomba készítmények anyagaként vagy összetevőjeként, olyan festékek biocidjaként, amelyek összetevői nem alkotnak kötést.2.Nem hozhatók forgalomba és nem alkalmazhatók készítmények anyagaként vagy összetevőjeként, biocidként mikroorganizmusok, növények és állatok által okozott korhadás megelőzésére:a)valamennyi olyan vízi járművön, azok hosszától függetlenül, amelyeket tengeri, parti, torkolati, belvízi vagy tavi hajózásra használnak;b)ketrecek, úszók, hálók és egyéb, hal- és kagylótenyésztés során használt eszköz és felszerelés esetén;c)bármilyen, részben vagy teljesen vízbe merülő eszközökben és berendezésekben.3.Nem alkalmazható szennyvízkezelés során használt készítmények anyagaként vagy összetevőjeként." |

--------------------------------------------------